
Al saos i al mongi 



El muestru interiol es comu una borsa 
i que la su mas honda razon 
no deja de sel la mesma que, 

al da-le la guelta da drentu pa huera, 
se halla en aquellu que t'arroea. 

Almifa mas l'obra la naturaleza 

que no la hecha pol ombri. 

Bella es la frol el cirgiielu 

mas por frol que por ve-la 

el ombri abril-se. Los arvus bien poaus 

desenbilmaus pola estijera esprimenta 

desvertua en ellus el propositu 

que mosotrus inoramus. 

Son hermosus quandu bravius 

rumpin en ellus la primavera. 

La callis d' ellus i ellus enas parcelas 

no simulan el ordin natural 

i mas mos dileita aquel que crecio 

ve-lo elli junta el desagiii 

an pie la pista enllena pieras 

i destiendi las sus ramas 

por volunta fisica, enliandu-se 

con el canizu con comuelgu malvas. 

Essi qu'afroreci inoranti de los bancalis 

i legu ena disposicion en palmereta, 

desconociendu la justicia el hierru, 

essi ve-lo i es primavera. 



02/03/2009 

II 



Debujan las nuvis el celebru el mundu 

quandu apenusgas i escuras cistan la cia. 

Me hieri que las enbilmi el rebufiu 

de los cochis mentris arrocan los motoris 

sigun lo anuria el airi que respiru. 

Detras, junta la esquina, el almendru 

a perdiu la frol i agora vergoncuas las ojinas 

cubrin las sus ramas. Entremeyu 

del cielu i el arvu, el ombri esgalacaol. 



06/03/2009 

III 



Non, coracon, sufras polas qu'enbarran 

la su facha ca i quandu 
nin vaigas a himplal polas que riyin 

namas en vera Bacu. 
Essi generu mujeris repunan 

a los ojus, ensultu 
sonin al tu natural latieru. 

Precura siempri a quien, 
comu una casa, l'acupa namas 

de lo mas nessecariu 
i este halta de las largas colas 

andi el gritiu s'estrumpa 
cona escurana i el vaziu. Dehuyi 

del palaciu qu'aspira 
la genti i de la casumba i el buhardu 

que la luzi conoci 
namas quantis que se barrumba i hundi: 

Deja ve-lo elli el marmu 
pa quien recubrin el reziu granitu. 

Que non te contamini 
la hiel que las hazi heel en vida 

nin t'enlii por oye-las 
las sus carzaleras alicantinas. 

Toitas amargujean. 

Tu, coracon, busca la guipaina 

que tinta non te llori 
nin s'enculti en baju la sombra el humu 

arroea d'avantus. 
Si te pon en idea de escael 

pai la escrava Cipri 
hatea hata el asfisii, revaca 

en que muchu la ciega 
la parti bajera el entendimientu. 

Non es a la que buscas. 
La naturaleza briega pa unil 

quantitu es conparanti. 
Non te desazoni el tiempu la espera 

pos to esta bien midiu. 
Muchas vezis te golvierun el culu 

las que giienas creivas: 
Piensa eno rebalizu l'opinion 

i comu mollanquea 
i que to nel tu interiol es cambianti, 

pos la sangri sal i entra. 
La certeza que buscas enjamas 

la vas a topal, solu 
confia en que quantis que latas a unu 

cona naturaleza 
i con el tiempu, la mujel que precuras 

a la tu vera se halla. 



Endoflsica 

Agora que cai la tardi 
i ves las avis volal, 
pa pocu acupa la tu alma 
en trael lo de la manana 
si entremeyu no huisti 
felis nin tapocu agora. 



IV 

Me hierin las orejas los motoris 
de los amotus desmanius 
i las parejinas bibiendu cerveza 
enas terracas mirandu-se a las gafas 
de sol m'espinan los parpagus 
hata lloral de coragi. El coracon 
no quiel arreparal en estas feuras 
i de continu revaca el pensaeru 
pa no da-le passilera a los sentius, 
pero piensa en qu'el ombri 
tien que vel a los amantis 
palrandu entire ellus i ellus 
no por coracon, sino por mobi; 
abracal-se no ena frescanca la yerva 
de los parquinus, sino guarreandu 
enas callejas junta los teneoris. 
No desapartu la barruntaera, 
pero tapocu quiu arreparal en ellu. 



25/03/2009 

VI 



Un silguerinu m'acompano esta manana 
por tres arvus. Primeru, aposau en denua 
rama, junta el encerau, agurava el piquinu 
desinquietu a tos laus. Alogu, sigun passe 
juntu por juntu salto ligerinu al otru arvu 
hata que golvi a bichal. Pero en el terceru 
no s'aposo, pos an pie la poceta ena grama 
consiguio ajuntal-se conos de la su especii. 
M'alegre de la su suerti i de ve-le hechu 
compana por tres arvus. Mentris, a la derecha 
el rebufiu los cochis aginaus pola manana. 

03/03/2009 

VII 

A Valdelacalgd 



Ena alamea ya no canta el cucu, 

namas los canarius colgaus en jaulas. 

Ve 1, que en brancu i negru non se mos quei 

quandu el veregel frescu antanu 

destendia pa ponienti i al norti 

la sombra chopus, ucalitus i olmus. 

Las tiernas paeris las casas nuevas, 

enbarras poquinu a, s'arriavan 

en baju el reziu muru la arvolea. 

Las tupias tapias las anchas callis 

tenian d'escu natural muralla. 

Dos sigrus le duro la enprenacion 

a esta vega hata que a la final 

pario entire La Cabrilla i Valdelobus, 

junta la via romana d'Emerita 

a Olissipus a Valdelacalca. 

Muchu costo quitalle al ferti valli 

los arrayus (l'ambicion albarco 

demaseau). A manu derecha era 

de Torrefresno, a la gocha, La Vara. 

Dambas a dos acistavan un chanu 

de matorragi acaina Guadiana: 

atarfis i cardichas i escobonis 
jaras i carzas i angun gurumelu. 
De pa los baldius La Vara prantarun 
brancas casas, altus arvus i huentis: 
varenus huimus llamaus, lo mesmitu 
que los de pa Sarteneja assin bichan 
polos cortijus, no pol nombri el puebru. 
Muarun las tabuas i lloronis 
de Guadiana, de mas palla La Barca 
— oganazu enbarcaeru pa La Orden — 
hata el Puente Roto por ucalitus. 
A San Isiru Labraol celebran 
marchandu pola carretera al Muro 
n'alegri romeria ata Guadiana, 
a la sombra el ucalitu golienti. 
Cingarun el riu con paredi tierra, 
entre alamea i huelliga el arau 
cudiandu de que las cerrilis auguas 
puyeran encenagal las parcelas. 
La pingorocha crecia los arvus 
dejo de zimbreal-se conos umius 
airis de Portugal nin niu dengunu 
podra abangal las sus ramas ya. 
La mesma ambicion qu'antanu encistava 
la ferti vega es la qu'oganu cuerta 
el troncon enhiestu. Vinun las gruas 
a sacal pieras i a levantal casas: 

cayerun los escus el riu i el puebru 
comu los de los erois trascolaus 
por hondeau viru injustu i soberbiu. 



06/04/2009 

Que me quita los ojus de la tormenta? 

Por que los oyius se desapartan del troniu breanti? 

Na en el gris ai qu'encoruji el alma, 

na ena culebrilla de soslai, 

sin embargu, sientu el promu que trai 

i m'amoorra i m'acibarra. 

Antanu m'arrebrujava el berrendu 

ena meta la senara quandu l'orilla 

carga s'aposava poncima muestra 

i destendia hilinus de lus ataracandu 

la tardi. Agora temu el graniciu 

que mallugui el tiernu frutu 

i que la piel delicaina estriin 

los airis folasterus assenalandu 

la su joventu i naidi endespues 

la quia. A la pacencia el cudiu 

esbanduja contra los sus pechus 

la naturaleza i la escora, paque 

se rebusteca i se haga a ella. 



02/03/2009 

IX 



Naidi a la bofa nactarina, 
toita marcha, recuerda 
quandu a la final hundi 
nel machu el giiessu. 
Naidi a la coronda 
que descudia cayo 
sin el ombri coge-la. 
Naidi a la que colgandu 
de la rama bajera 
entre talluas yervas 
se queo encultaina. 
Lu tu, que tantu t'indina, 
de que quandu giielvas 
a la tierra naidi te llori? 
Denguna calli pusu velas 
ni abangarun las sus ramas 
en serial de duelgu. 
Tapocu aquellas piyerun 
espricacionis al arvu. 



18/04/2009 



20 



ISMAEL CARMONA GARCIA 



Endoflsica 



X 



Ena bailaera los baguininus 

i en el su tiraeru 
se halla el prencipiu la coyontura. 

En drentu d'ellus anda 
el misteriu que los arremenea: 

no quieras tenteal 
lo que los tus sentius entavia apescan. 

XI 



Agora que celebras el passu el tiempu 

no t'entristecas de que la corrienti 

desgasti el tu cuerpu i la man pia 

ca vezi con vozi mas de reziu 

lo que es suyu. Alegra-te de la vida, 

de que ca manana ascuchis ahuera 

la naturaleza pegandu trinius 

i afroreciendu i verdegueandu 

de que te quieris i te quierin, 

de que pueas sel felizi con pocu 

nel alcuentru de ti mesma. 

Los pecinus qu'estan a anal 

naita din quandu ahorran 

pero los conprendis. Muchacha, 

las cosas mas deficis la vida 

no estan pendientis de mosotrus 

i convien dehuyil d'ellas. 

Las naturalis, las que acontecin 

sin que le preguntis por que, 

se remenean enos muestrus coraconis. 

Hihea d'alegria pol riu multicolol 

que passa! Seyas felis! 



23/04/2009 

XII 



El jeitu el ombri es guarreru. 

Siempri busca loal-se con carni, perras i sangri. 

Quandu no, es arrastrau i calamitosu. 

Hondea a las estrellas los sus enceviquis 

i pii recordancia por precural 

sel mejol pressona el ombri, quien 

inora que pa escomencal a sel ombri 

tien que atijal-se a la naturaleza 

por vezi desapartal-se. Pero la naturaleza 

crio al ombri en to aparenti al viru daninu: 

queandu maniu tolo que topa, 

enpoconandu riu andi ranea, 

arrasandu tolo que pisa 

i achacinandu quantu anda al reol, 

to en quijiendu metel ena su horma al mundu. 

Cono faci que es haze-lo al reves! 

El ombri qu'encaja con quantu vivi 

que pisa sin hollal i holla sin esgalacal 

que bibi del mesmu riu en que se bana 

que toca la piera i conprendi su nombri, 

essi ve-lo i puei izil qu'ahila por verea segura. 

Qual es la naturaleza el ombri?. . . 

En ves en quandu 

los pobremas se crian 

en baju el calol 

dun mesmu hogal. 

I dun potriscu mal caiu 

se prendi el coracon 

de quien arriman el taju 

ca nochi pa caliental-se. 

La calda alogu cuezi enas entranas, 

ahumandu el entendimientu. 



25/04/2009 

XIV 



A la gocha el sol, la luna a la derecha, 
delantri la montana i detras. 
La coyontura era perfeta. 
El airi me breava la cara 
arriba la piera el pensaeru. 
Me trascolava el pechu 
arrepanandu el mal sentil. 
Ena cimera na me precupava, 
dengun aginu traivan el verdol, 
ni el airi, ni el rocagi, ni el regachu 
que se destiendi arrunandu los pastas. 
El mundu entrava enas mis entranas 
i yo bichava tamien enas suyas. 

09/03/2009 

XV 



El suenu que tuvisti ayel-nochi 
es tuyu 
an expectas ut Quintilianus ametur? 

XVI 



Tristi espetaculu el de la cirgiiela 

que s'enpocheci ena rama mas cimera 

i primorosa del arvu. 

Bien la queo el pairi arribina 

paque el sol i el airi la hormaran, 

lejotis la umia del suelu. 

Pero un pajaru 

la hirio, 

la pitero, 

la pico 
i agora sin consuelgu se puiri. 



25/04/2009 

XVII 



Comis la cena 

i piensas ena de manana: 

no enllenas alma, 

sino que a continu la engiieras. 

Esta manana cogiendu cirgiielas 

me se cayo el cubu. «A tos 

les passa!» Estava quasi que enllenu, 

namas le haltava un pal d'ambocas, 

pero la escachaiza rama 

que se destendia pa la gocha 

se quebro pondi estava el garabatu 

assentau. El arvu no supu 

suportal el desequilibriu el ombri 

que queriva metel en un cubu 

lo qu'el sabiamenti arrepartia. 



02/03/2009 

XIX 



La razon que to lo rigi es simpri i honda, 
pero mos enpatarata pa entende-la 
un ergullu miseri i escuru. Lu, creyis 
mas enos metrus que enas huercas, 
mas ena sintassi que enas parabras 
mas ena suspecha que ena certeza? 
Na que seya natural es malu, 
lo malu lo criamus mosotrus. 
Ten presenteru que mos aginamus 
por pelillerias a las que hazemus bosquis 
quandu el animu vuela sin sostribu. 
Respela la fusca sin enrabi i escuaja 
da drentu el pensamientu que t'atija 
a lo que no seya pendienti de ti. 
Abaldona la lassitu de lo faci 
— tamien tu te lo enventasti — 
i agarra la felicia anque venga 
biscornea i amargujei a lo primeru. 
Que del coracon no abarbi la magua 
ni el porque mani de la tu boca: 
aceta-la comu s'encaji, que la via 
atorga en una luenga que no palramus. 

